Ομιλία Προέδρου της Κ.Ε.Δ.Ε. Γ. Πατούλη

στην έναρξη του Προ-συνεδρίου της  Ξάνθης

Κυρίες και κύριοι συνάδελφοι

Πραγματοποιούμε σήμερα στη φιλόξενη πόλη της Ξάνθης,

τη δεύτερη προσυνεδριακή εκδήλωση διαλόγου των αιρετών του Πρώτου Βαθμού Αυτοδιοίκησης, 

μια διαδικασία ανοικτού δημοκρατικού διαλόγου,
που ξεκίνησε πριν μια βδομάδα στο Ηράκλειο της Κρήτης

και θα κορυφωθεί στις 7 Μαΐου, 

όπου και θα διοργανωθεί στη Χαλκιδική 
το ετήσιο τακτικό συνέδριο της Κ.Ε.Δ.Ε.,
με θέμα: «Η Αναβάθμιση της Τοπικής Αυτοδιοίκησης με τους Πολίτες μπροστά».

Διοργανώνουμε σε επτά Περιφέρειες της χώρας 

αντίστοιχες προσυνεδριακές διαδικασίες, 

με ξεχωριστή ατζέντα και θέμα σε κάθε μία από αυτές τις εκδηλώσεις,

με στόχο αφενός να αναδείξουμε σε βάθος όλα τα μεγάλα ζητήματα που αφορούν τους ΟΤΑ.

Αφετέρου, για να ακούσουμε από κοντά τις απόψεις σας, 

να τις καταγράψουμε και να τις επεξεργαστούμε αναλυτικά, 

ώστε στη συνέχεια οι απόψεις αυτές να αποτυπωθούν και να έρθουν προς συζήτηση στο τακτικό μας συνέδριο.

Σε αυτή τη δεύτερη προσυνεδριακή διαδικασία διαλόγου συμμετέχουν αιρετοί εκπρόσωποι από τις Περιφέρειες Κεντρικής Μακεδονίας 

και Ανατολικής Μακεδονίας – Θράκης.

Θέμα της σημερινής προσυνεδριακής διαδικασίας είναι ένα από τα σημαντικότερα ζητήματα που αφορούν την Αυτοδιοίκηση, 

για να μην πω το σημαντικότερο.

Είναι τα οικονομικά της Αυτοδιοίκησης Α’ Βαθμού.

Είναι το ζήτημα της χρηματοδότησης των Δήμων ,  της χρηματοδότησης της καθημερινής μας λειτουργίας όλων των υπηρεσιών και δράσεων μας.

Κυρίες και κύριοι.

Η σημερινή συζήτηση διεξάγεται κάτω από ένα ιδιαίτερο βάρος.

Υπό το βάρος της δυσμενούς οικονομικής συγκυρίας όχι μόνον για τους Ο.Τ.Α. Α’ Βαθμού, αλλά και για την ίδια χώρα μας.

Η δημοσιονομική ασφυξία , οι δανειακές υποχρεώσεις της χώρας που πρέπει να ικανοποιηθούν μέσα σε ασφυκτικά χρονικά πλαίσια και η ανάγκη εξεύρεσης πόρων για την κάλυψή τους, είναι πολύ πιθανόν να επηρεάσουν ακόμη περισσότερο την ήδη δύσκολη οικονομική κατάσταση την οποία βιώνουμε.

Φαντάζομαι ότι έχουν φτάσει στα αυτιά όλων σας οι φήμες που κυκλοφορούσαν τις δυο τρεις τελευταίες ημέρες ότι είναι πιθανόν η Κυβέρνηση να αναζητήσει να καλύψει μέρος των χρημάτων  που αναζητά για την αποπληρωμή των δανειστών,  κι από κονδύλια που αφορούν τη χρηματοδότηση της λειτουργίας των Δήμων.

Η χθεσινή ανακοίνωση του Υπουργείου Οικονομικών, ότι δεν πρόκειται να αγγίξει τα αποθεματικά των Δήμων και θα αναζητήσει από άλλες πηγές έσοδα για την πληρωμή των δανειακών υποχρεώσεων, είναι καταρχήν καθησυχαστική.

Αλλά δεν μπορούμε να εφησυχάζουμε, γιατί ήδη υπάρχει καθυστέρηση στην αποπληρωμή των τακτικών μας επιχορηγήσεων.
Σήμερα που μιλάμε, δεν έχουν αποδοθεί στους ΟΤΑ η ΣΑΤΑ  του Φεβρουαρίου, ύψους 11,7 εκ. ευρώ.

Δεν έχουν αποδοθεί τα παρακρατηθέντα του Ιανουαρίου – Φεβρουαρίου, ύψους 35,5 εκ. ευρώ,

Κι επίσης, εκκρεμεί η καταβολή των προνοιακών της περιόδου Ιανουαρίου – Φεβρουαρίου , ύψους 100 εκ. ευρώ περίπου.

Τα χρήματα αυτά , σε συνδυασμό με την τακτική επιχορήγηση του Μαρτίου που ανέρχεται σε 104 εκατομμύρια, 

μας εξασφαλίζουν την καταβολή της μισθοδοσίας του προσωπικού μας και την αποπληρωμή των υποχρεώσεων μας.

Πιθανή μη καταβολή ακόμη και μέρους της τακτικής επιχορήγησης,  για λόγους ταμειακής διευκόλυνσης του κράτους, θα δημιουργήσει σε πολλούς Δήμους της χώρας ασφυκτική κατάσταση.

Λαμβάνω μηνύματα ανησυχίας από πολλούς συναδέλφους, 

από όλη την Ελλάδα, οι οποίοι φοβούνται ότι υπάρχει ενδεχόμενο να βρεθούν προ αδιεξόδου.

Αντιλαμβανόμαστε φυσικά ως υπεύθυνοι που είμαστε τη δύσκολη κατάσταση που έχει περιέλθει η χώρα  και τις αυξημένες υποχρεώσεις που έχουμε να αντιμετωπίσουμε.

Θα πρέπει όμως και η κυβέρνηση να καταλάβει ότι η Αυτοδιοίκηση Α’ Βαθμού λειτουργεί όσον αφορά τα οικονομικά της, οριακά.

Και δεν έχει τη δυνατότητα να σηκώσει άλλα βάρη , γιατί αυτό θα έχει ως συνέπεια να μην μπορεί να ανταποκριθεί ούτε καν στις στοιχειώδεις υποχρεώσεις και λειτουργίες της.

Θέλω λοιπόν με τν ευκαιρία της σημερινής εκδήλωσής μας 

να στείλω ένα μήνυμα τόσο προς την ηγεσία του Υπουργείου Εσωτερικών,

όσο και του Υπουργείου Οικονομικών, 

ζητώντας τους αφενός να διαψεύσουν τις φήμες που κυκλοφορούν, 

αφετέρου, να μας διαβεβαιώσουν ότι δεν πρόκειται να αναζητήσουν στους πόρους της Αυτοδιοίκησης, τα χρήματα που αναζητούνται για να καλυφθούν οι υποχρεώσεις προς τους δανειστές.

Και να τους υπενθυμίσουμε με την ευκαιρία αυτή ,
ότι και το 2015 οι ΟΤΑ είναι αυτοί που σηκώνουν το κύριο βάρος 

της επίτευξης του «εθνικού στόχου» για δημιουργία δημοσιονομικού πλεονάσματος. 

Σύμφωνα με όσα αναγράφονται στο σχέδιο του Προϋπολογισμού για το τρέχον έτος, οι Δήμοι είναι αυτοί που θα  προσφέρουν 863 εκατ. € πλεόνασμα όταν η υπόλοιπη γενική κυβέρνηση υπολογίζεται ότι θα παρουσιάσει έλλειμμα ύψους 1.323 εκατ. €.
Να τους θυμίσουμε επίσης ότι το 2015 τα ποσά που θα αποδοθούν στους Δήμους, υπολείπονται σημαντικά, τουλάχιστον κατά 50%, από τα έσοδα που θα έπρεπε να τους αποδοθούν με βάση τις προβλέψεις του Ν. 3852 .

Άρα δεν υπάρχουν περιθώρια για νέες περικοπές.
Και να τονίσουμε ότι επειδή πλέον οι Δήμοι αποτελούν το τελευταίο αποκούμπι εκατοντάδων χιλιάδων συμπολιτών μας, στην προσπάθειά τους να βρουν λύση σε κρίσιμα ζητήματα της καθημερινότητάς τους,  κάθε ευρώ που κόβεται από τους προϋπολογισμούς μας, μπορεί να κάνει τη διαφορά που θα βελτιώσει ή θα χειροτερεύσει τη ζωή κάποιου συνανθρώπου μας.

Το ζητούμενο λοιπόν πρέπει να είναι όχι το πώς θα αποτρέψουμε μια περαιτέρω μείωση των πόρων της Αυτοδιοίκησης, 

Αλλά με ποιο μοντέλο και με ποιες πρωτοβουλίες θα συμβάλουμε όχι απλώς στην επίλυση των  προβλημάτων της πρωτοβάθμιας Τοπικής Αυτοδιοίκησης 

αλλά στη διαμόρφωση των προϋποθέσεων αντιμετώπισης της κοινωνικής και ανθρωπιστικής κρίσης, στην έξοδο της χώρας από την ύφεση , στην αναβάθμιση του ρόλου των δήμων στην Ελλάδα της εποχή μετά την κρίση. 

Αυτό θα πρέπει να είναι το αντικείμενο της σημερινής μας συζήτησης.

Στην εισήγηση του κου Αλέξη Καστρινού , 
Δημάρχου Πηνειού και Προέδρου της Επιτροπής Οικονομικών της Κ.Ε.Δ.Ε., 

έχει αποτυπωθεί ένα συνολικό πλαίσιο θέσεων και προτάσεων της Αυτοδιοίκησης , προϊόν ενός ουσιαστικού διαλόγου που προηγήθηκε στα όργανα της Αυτοδιοίκησης.

Οι θέσεις αυτές θα συζητηθούν και θα εμπλουτιστούν και με τις απόψεις που θα καταθέσουν όλοι οι αιρετοί της Αυτοδιοίκησης, ώστε να προκύψει ένα κείμενο που θα έρθει ως εισήγηση στο Κεντρικό μας Συνέδριο, ώστε εκεί να καταλήξουμε στη συνολική θέση της Κ.Ε.Δ.Ε. για τα οικονομικά της Αυτοδιοίκησης.

Σε κάθε περίπτωση, η ΚΕΔΕ θέτει ως κεντρικό της στόχο να πάψει η ελληνική Αυτοδιοίκηση να αποτελεί το φτωχό συγγενή της Ευρώπης.

Θέτουμε ως πρώτη προτεραιότητα, να επιβάλλουμε την υιοθέτηση μιας σειράς διαρθρωτικών μεταρρυθμίσεων, οι οποίες θα διασφαλίσουν μακροπρόθεσμα την οικονομική και λειτουργική μας ανεξαρτησία.

Δεν θέλουμε να εξαρτόμαστε άλλο από τις διαθέσεις των εκάστοτε Κυβερνήσεων. 

Θέλουμε να είναι ξεκάθαρες και ισότιμες οι σχέσεις μας με όλα τα επίπεδα εξουσίας και διοίκησης της χώρας.

Δεν επιθυμούμε άλλο να διαχειριζόμαστε τα χρήματα που ανήκουν σε μας και τις τοπικές μας κοινωνίες μέσω  μεσαζόντων,

Δεν ανεχόμαστε άλλο να μας μεταχειρίζονται ως φιλιπιννέζες της εκάστοτε εξουσίας.

Αυτός ήταν ο λόγος που αντιδράσαμε ως Κ.Ε.Δ.Ε. με την τοποθέτηση του Υπουργού Οικονομικών κου Βαρουφάκη,  ο οποίος μέσω twitter συμφώνησε με την άποψη να καταργηθεί η χρηματοδότηση των Δήμων.

Αντιδράσαμε έντονα γιατί διαφωνούμε καταρχήν με τη λογική να ασκείται δημοσιονομική πολιτική , που αφορά τη ζωή εκατομμυρίων πολιτών, μέσω twitter. Αντιδράσαμε γιατί θεωρήσαμε ότι έπρεπε κάποιος να ενημερώσει δημόσια τον κο Υπουργό ότι η συμβολή της Αυτοδιοίκησης στην επίτευξη του μεγάλου εθνικού στόχου  για δημιουργία πρωτογενούς πλεονάσματος,  υπήρξε καθοριστική. 

Η άμεση αποδοκιμασία της συγκεκριμένης άποψης από τον Υπουργό Εσωτερικών κ. Βούτση,  στην  ακραία θέση που διατύπωσε ο κ. Βαρουφάκης, τα λέει όλα. 

Μας δικαίωσε για την άμεση αντίδρασή μας.

Αλλά το συγκεκριμένο περιστατικό επιβεβαίωσε δυστυχώς για μια ακόμη φορά αυτό που όλοι μας γνωρίζουμε, 

ότι σε περιόδους κρίσης η Αυτοδιοίκηση είναι αυτή που καλείται κάθε φορά «να πληρώσει το μάρμαρο», είναι αυτή που σηκώνει το κύριο βάρος των περικοπών. 

Γι αυτό κι εξέφρασα στην αρχή της τοποθέτησής μου τους φόβους και την ανησυχία μου  για τις φήμες που κυκλοφορούν.

Πάντως θέλω με την ευκαιρία της σημερινής μας συνάντησης να επαναλάβω την πάγια θέση μας ότι η κρατική χρηματοδότησης προς τους Ο.Τ.Α. Α’ Βαθμού δεν είναι ελεημοσύνη, όπως πιθανόν κάποιοι πιστεύουν. 

Αλλά αναγκαία πολιτική πράξη, που χρηματοδοτεί τη λειτουργία χρήσιμων υπηρεσιών προς τους πολίτες. 

Όσοι διατυπώνουν παρόμοιες θέσεις και απόψεις, καλό θα ήταν να απαντήσουν σε κάποια ερωτήματα όπως: 

· Πόσο ακόμη πρέπει να περικοπεί η χρηματοδότηση των Δήμων, όταν τα τελευταία χρόνια έχει μειωθεί πάνω από 65%;

· Σε ποια χώρα της ΕΕ, του ΟΟΣΑ ή του κόσμου υπάρχει τοπικό δημοσιονομικό σύστημα χωρίς κρατικές επιχορηγήσεις; 

· Σε μία χώρα, όπως η Ελλάδα, που πάνω από το 70% της φορολογητέας ύλης εισπράττεται στα δύο μεγάλα πολεοδομικά συγκροτήματα, πως θα υπάρξει περιφερειακή ανάπτυξη χωρίς αναδιανεμητικό μηχανισμό; Ένας από τους λόγους, που οι κρατικές επιχορηγήσεις προς τους δήμους θεωρούνται κορυφαία παρεμβατική πολιτική, είναι ότι αμβλύνουν τις ανισότητες στις φορολογικές δυνατότητες των δήμων.

· Οι δήμοι μέσα από τις κοινωνικές τους δομές (βοήθεια στο σπίτι, παιδικοί σταθμοί, κοινωνικά παντοπωλεία, καταφύγια αστέγων, συσσίτια κλπ) εξυπηρετούν σήμερα εκατοντάδες χιλιάδες πολιτών. Η διακοπή της χρηματοδότησης των δομών αυτών σημαίνει αναστολή της λειτουργίας τους. Πόσο θα συμβάλλει στην αντιμετώπιση της ανθρωπιστικής κρίσης το κλείσιμο των κοινωνικών δομών της Τοπικής Αυτοδιοίκησης;  Έχουμε την πολυτέλεια αυτή σήμερα;
Κυρίες και κύριοι 

Η ΚΕΔΕ έγκαιρα και με συντριπτική πλειοψηφία έχει αποφασίσει, τη στρατηγική της θέση, για δημοσιονομική αποκέντρωση. 

· Για ισότιμη συμμετοχή της στη διαδικασία αξιοποίησης των ευρωπαϊκών και εθνικών προγραμμάτων χρηματοδότησης, όπως είναι το ΕΣΠΑ, ΤΟ Πράσινο Ταμείο, το Ευρωπαϊκό Κοινωνικό Ταμείο, το Πρόγραμμα Επισιτισμού , κα.

· Για ισότιμη συμμετοχή μας σε δράσεις και προγράμματα που αφορούν την ενίσχυση της απασχόλησης, όπως είναι το πρόγραμμα της Κοινωφελούς Εργασίας που χρηματοδοτείται από το ΕΣΠΑ

Οι θέσεις μας είναι επεξεργασμένες και επιστημονικά τεκμηριωμένες. 

Είμαστε έτοιμοι να ξεκινήσουμε έναν ουσιαστικό, ψύχραιμο και βασισμένο σε πραγματικά δεδομένα διάλογο, με αντικείμενο τη συμβολή της Αυτοδιοίκησης στην αντιμετώπιση της ανθρωπιστικής κρίσης και την ανάπτυξη.  

Η σημερινή μας εκδήλωση φιλοδοξεί να συμβάλλει στην προσπάθεια αυτή.

Σε μια προσπάθεια που υπηρετεί το συνολικό καλό , γιατί δεν πρέπει ποτέ να ξεχνάμε πως δεν μπορεί να υπάρξει ανάπτυξη στη χώρα, χωρίς στην προσπάθεια αυτή να συμμετέχουν ισότιμα και με καθαρούς όρους, οι Δήμοι.

Κυρίες και κύριοι συνάδελφοι

Κλείνοντας το χαιρετισμό μου, θα ήθελα να κάνω μια επισήμανση.

Όσο πιο στενά συνεργαζόμαστε εμείς οι αιρετοί του Α’ Βαθμού Αυτοδιοίκησης, τόσο πιο αποτελεσματικοί θα είμαστε και στις διεκδικήσεις μας, και στα αποτελέσματα της πολιτικής μας.

Θέλω να επισημάνω την ανάγκη της ενότητας.

Ενωμένοι , όλοι μαζί, ΚΕΔΕ και ΠΕΔ,  μπορούμε να αντιμετωπίσουμε με επιτυχία τις προκλήσεις του μέλλοντος.

Μπορούμε να ακυρώσουμε τα σχέδια εκείνων που επεξεργάζονται τρόπους για την υποβάθμιση του θεσμικού μας ρόλου, που απεργάζονται μέτρα για τον περαιτέρω οικονομικό μας στραγγαλισμό.

Είμαι αισιόδοξος ότι μέσα από τη διαδικασία των προσυνεδριακών εκδηλώσεων,  δημιουργούμε μια νέα ισχυρή αυτοδιοικητική συμμαχία.

Μια ισχυρή συμμαχία που θα δώσει περαιτέρω ώθηση στην Πρωτοβάθμια Τοπική Αυτοδιοίκηση για να ανταποκριθεί σε ένα νέο και ενισχυμένο ρόλο στην προώθηση της Εθνικής και της Περιφερειακής Ανάπτυξης της χώρας. 

στην ενίσχυση της κοινωνικής συνοχής και αλληλεγγύης.

Σας ευχαριστώ.

